«Iуащхьэмахуэ и вагъуэбэ»
Апхуэдэ фIэщыгъэм щIэту Бахъсэн къалэм щекIуэкIащ сабий творчествэмкIэ фестиваль.
ЕгъэджэныгъэмкIэ департаментымрэ къалэ администрацэм щэнхабзэмкIэ и къудамэмрэ къызэрагъэпэща республикэпсо фестивалым и район зэпеуэр къалэм дэт щэнхабзэмкIэ унэм щекIуэкIащ. ЕджапIэ IэнатIэ 16-м щыщ сабий 80-м нэблагъэм я зэфIэкI щагъэлъэгъуэну абы Iэмал щагъуэтащ. Ахэр я ныбжь елъытауэ гупитIу ягуэшри, лъэныкъуэ зыбжанэкIэ зэпеуахэщ: усэ, прозэ къеджэнкIэ, урыс лъэпкъ классикэмкIэ, иджырей литературэмкIэ, сурэт щIынымкIэ, IэпщIэлъапщIэнымкIэ.
Фестивалым ипкъ иткIэ къызэрагъэпэща выставкэм щагъэлъэгъуащ живопись, графикэ, скульптурэ жанрхэм иту ягъэхьэзыра лэжьыгъэ нэхъыфIхэр.
КъэфакIуэ гупхэри утыку къихьащ икIи Iэзагъ ябгъэдэлъу зыкъагъэлъэгъуащ. ФIым и фIыжхэм я цIэ щIыхь тхылъхэмкIэ къраIуащ.
КъыкIэлъыкIуэ зэпеуэхэм районым ит жылагъуэхэм я сабийхэри хэтынущ. ИужькIэ къыхахынущ «Iуащхьэмахуэ и вагъуэбэ» щIыналъэ фестивалым и кIэух зэхьэзэхуэм зыкъыщызыгъэлъэгъуэнухэр.
Шэрэдж Дисэ.
